作者:元稹
標題:度門寺
內容:北祖三禪地，西山萬樹松。門臨溪一帶，橋映竹千重。翦鑿基階正，包藏景氣濃。諸巖分院宇，雙嶺抱垣墉。舍利開層塔，香爐佔小峰。道場居士置，經藏大師封。太子知栽植，神王守要衝。由旬排講座，丈六寫真容。佛語迦陵說，僧行猛虎從。修羅抬日拒，樓至拔霜鋒。畫井垂枯朽，穿池救噞喁。蕉非難敗壞，槿喻暫豐茸。寶界留遺事，金棺滅去蹤。缽傳烘瑪瑙，石長翠芙蓉。影帳紗全落，繩床土半壅。荒林迷醉象，危壁亞盤龍。行色憐初月，歸程待曉鐘。心源雖了了，塵世苦憧憧。宿蔭高聲懺，齋糧並力舂。他生再來此，還願總相逢。